Ergatiki - Δικαιοσύνη για τον Ζακ
Έλλη Πανταζοπούλου 11/09/2019, No 1389
«Ένας χρόνος καθυστέρηση, η Zackie ζητάει δικαίωση». Αυτό θα είναι το κεντρικό σύνθημα της συγκέντρωσης και διαδήλωσης που καλεί η πρωτοβουλία Justice for Zak/Zackie-Oh και πολλές ΛΟΑΤΚΙ+ οργανώσεις μέσα από τις ανοιχτές συνελεύσεις που έγιναν τις προηγούμενες μέρες.
Στον ένα χρόνο από τη δολοφονία του Ζακ Κωστόπουλου, το Σάββατο 21 Σεπτέμβρη, στις 2μμ, στην οδό Γλάδστωνος είναι το ραντεβού όλου του κόσμου που εξοργίστηκε με τη δολοφονία και πάλεψε όλο τον τελευταίο χρόνο για να αποδοθεί δικαιοσύνη. Το κάλεσμα γίνεται το μεσημέρι, την ώρα που έγινε η δολοφονία. Στις 4μμ θα ξεκινήσει διαδήλωση προς το Σύνταγμα που θα καταλήξει έξω από τη Βουλή απαιτώντας να προχωρήσουν οι διαδικασίες της δίκης των δολοφόνων, της ΕΔΕ των αστυνομικών που έδρασαν εγκληματικά συλλαμβάνοντας τον αιμόφυρτο Ζακ αντί για τους θύτες.
Τις επόμενες μέρες θα κυκλοφορήσει δελτίο Τύπου, κάλεσμα και αφίσα.